अब स्मार्ट कार्ड प्रदेशले नै खरिद गर्छन् : मन्त्री ज्वाला
भौतिक पूर्वाधार तथा यातायातमन्त्री प्रकाश ज्वालाले सवारी चालक अनुमति पत्र कार्ड (स्माट कार्ड) खरिदको काम प्रदेश सरकारले नै गर्ने बताएका छन् । उनले तत्काल स्मार्ट कार्ड खरिदको प्रक्रिया अघि बढाउन प्रदेश सरकारलाई आग्रह समेत गरे । 
काठमाडौँ — भौतिक पूर्वाधार तथा यातायातमन्त्री प्रकाश ज्वालाले सवारी चालक अनुमति पत्र कार्ड (स्माट कार्ड) खरिदको काम प्रदेश सरकारले नै गर्ने बताएका छन् । उनले तत्काल स्मार्ट कार्ड खरिदको प्रक्रिया अघि बढाउन प्रदेश सरकारलाई आग्रह समेत गरे । आइतबार प्रदेशका भौतिक मन्त्री, सचिव र प्रदेशस्थित यातायात व्यवस्था कार्यालयका प्रमुखहरूसँगको संयुक्त छलफलमा मन्त्री ज्वालाले स्मार्ट कार्ड खरिद गरी लाइसेन्स वितरणमा प्रदेश सरकारले अग्रसरता लिनुपर्ने बताए । उनले प्रदेश सरकारले स्मार्ट कार्ड खरिद र प्रिन्ट गरी लाइसेन्स वितरणमा देखिएको अहिलेको समस्यालाई छिटोभन्दा छिटो समाधान गर्नुपर्ने बताए । ‘अहिले सवारी चालक अनुमति पत्रको विषय एकदमै जटिल बनेको छ, सबैभन्दा धेरै प्रश्न उठ्ने र जवाफ दिनुपर्ने अवस्था बनेको छ,’ मन्त्री ज्वालाले भने, ‘अब प्रदेश सरकारहरु यसमा जिम्मेवार बन्नुपर्छ, त्यसकालागि कार्ड खरिद र लाइसेन्स प्रिन्ट गर्ने प्रबन्ध गर्न प्रदेश सरकारहरूलाई आग्रह गर्दछु ।’उनले प्रदेशहरुलाई लाइसेन्स वितरणका लागि आवश्यक सहयोग र समन्वय गर्न संघीय सरकारले सहयोग गर्ने बताए । उनले संघीय सरकारले पुरानो ठेकेदारबाट ६ लाख स्मार्ट कार्ड लिएको र त्यसको पेमेन्ट हुने बित्तिकै अर्को ६ लाख कार्ड आउने बताए । 